„În dreptul stației de măsurare a calității aerului spălăm de cinci ori (în video se vede doar de două ori, că mi-a luat ceva până m-am prins ce se întâmplă). Mâine iese Robu și o să spună că aerul în Timișoara este mai curat decât prevede legea… o să luăm amendă că e aerul prea curat. P.S. Pe partea pe care mă aflam eu, a trecut de vreo opt ori. Am filmat, dar e prea lungă filmarea”, a scris un utilizator pe Facebook.



Primarul Nicolae Robu spune că nu a cerut să fie spălate străzile în zona în care se află stațiile, dar recunoaște că a cerut să fie intensificat procesul de spălare.

„Eu am cerut să se intensifice procesul de spălare a străzilor. Brantner are un grafic, dar eu am dispus să se accelereze. Avem multe șantiere, când ai șantiere, inevitabil se produce praf. Vremea fiind foarte uscată, praful ajunge în atmosferă. Fenomenul care a avut loc la Timișoara nu este specific Timișoarei. Eu nu stau în vârf de munte, la aer curat, să fac naveta, ci trăiesc aici secundă de secundă. Vă asigur că sunt foarte preocupat de parametrii mediului în care trăim”, a explicat Robu.